
 16.2.2021
 BG
 Официален вестник на Европейския съюз
 L 53/99
 РЕГЛАМЕНТ ЗА ИЗПЪЛНЕНИЕ (ЕС) 2021/181 НА КОМИСИЯТА
 от 15 февруари 2021 година
 за изменение на Регламент (ЕО) No 889/2008 за определяне на подробни правила за прилагането на Регламент (ЕО) No 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) No 2092/91 (1), и по-специално член 16, параграф 1, член 16, параграф 3, буква а), член 21, параграф 2 и член 22, параграф 1 от него,
 като има предвид, че:
 (1)
 В член 42, буква б) от Регламент (ЕО) No 889/2008 на Комисията (2) се предвижда, че когато няма налице ярки, отглеждани по биологичен начин, при определени условия до 31 декември 2020 г. в единица за биологично животновъдство може да се въведат предназначени за снасяне на яйца ярки, които са отгледани по небиологичен начин и са на не повече от 18 седмици.
 (2)
 Предлаганите на пазара на Съюза отглеждани по биологичен начин ярки, предназначени за снасяне на яйца, не са в достатъчно количество и с достатъчно качество, за да отговорят на нуждите на селскостопанските производители, занимаващи се с отглеждане на кокошки носачки. Междувременно поради избухването на пандемията от COVID-19 и свързаната с нея криза в областта на общественото здраве, с Регламент (ЕС) 2020/1693 на Европейския парламент и на Съвета (3) началната дата на прилагане на Регламент (ЕС) 2018/848 на Европейския парламент и на Съвета (4) и други произтичащи от нея дати, посочени в Регламент (ЕС) 2018/848, бяха отложени с една година. Вследствие на това началната дата на прилагане на Регламент за изпълнение (ЕС) 2020/464 на Комисията (5), с който се установяват, наред с другото, по-подробни разпоредби за биологичното производство на ярки, също ще бъде отложена за 1 януари 2022 г. Ето защо с цел да се предостави повече време за разработване на производството на отглеждани по биологичен начин ярки, предназначени за снасяне на яйца, и да се осигури непрекъснатост на извършваното по биологичен начин производство на яйца до новите начални дати на прилагане на Регламент (ЕС) 2018/848 и Регламент за изпълнение (ЕС) 2020/464, срокът на прилагане на правилото, допускащо при производството по изключение да се използват предназначени за снасяне на яйца ярки, които са отгледани по небиологичен начин и са на не повече от 18 седмици, следва да се удължи до 31 декември 2021 г.
 (3)
 В член 43 от Регламент (ЕО) No 889/2008 се постановява, че ако селскостопанските производители не могат да получат протеинови фуражи единствено от биологично производство, за свине и птици може да се използват максимум 5 % небиологични протеинови фуражи за период от 12 месеца за календарните 2018, 2019 и 2020 г.
 (4)
 Предлаганите на пазара на Съюза биологично произведени протеинови фуражи не са в достатъчно количество и с достатъчно качество, за да